EA เซ็น MOU “ครอบครัวขนส่ง” ลุยเรือโดยสาร EV คลองแสนแสบ
EA ส่งบ.ย่อย “ไมน์ โมบิลิตี รีเสิร์ช” เซ็น MOU ร่วมมือ "ครอบครัวขนส่ง" ลุยเรือโดยสารพลังงานไฟฟ้า “คลองแสนแสบ” ประสิทธิภาพใช้งานได้จริง หวังนำมาใช้เป็นต้นแบบต่อไปในอนาคต
EA ส่งบ.ย่อย “ไมน์ โมบิลิตี รีเสิร์ช” เซ็น MOU ร่วมมือ "ครอบครัวขนส่ง" ลุยเรือโดยสารพลังงานไฟฟ้า “คลองแสนแสบ”
24 มี.ค. 2565

นายสมโภชน์ อาหุนัย ประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า เมื่อวันที่ 22 มีนาคม 2565 บริษัท ไมน์ โมบิลิตี รีเสิร์ช จำกัด หรือ MMR ซึ่งเป็นบริษัทย่อย ได้ลงนามบันทึกข้อตกลงความร่วมมือกับ บริษัท ครอบครัวขนส่ง (2002) จำกัด โดยมี นายเชาวลิต เมธยะประภาส กรรมการผู้จัดการ ร่วมลงนาม
โดย MMR เป็นบริษัทย่อยในกลุ่มบริษัทพลังงานบริสุทธิ์ มีวิสัยทัศน์และพันธกิจหลักในการศึกษาวิจัย และพัฒนายานยนต์ที่ใช้พลังงานไฟฟ้าจากระบบกักเก็บพลังงานในแบตเตอรี่ เพื่อใช้ในการขับเคลื่อนยานพาหนะทั้งทางบกและทางน้ำ อย่างมีประสิทธิภาพและปลอดภัย ในขณะที่ บริษัทครอบครัวขนส่ง เป็นบริษัทที่ได้รับอนุญาตจากรมเจ้าท่าในการประกอบธุรกิจเดินเรือโดยสารประจำทางให้บริการผู้โดยสารในคลองแสนแสบ เส้นทางทางน้ำ ตั้งแต่วัดศรีบุญเรือง ผ่านท่าเรือประตูน้ำ จนถึงท่าเรือสะพานผ่านฟ้าลีลาศ โดยมีประสบการณ์การเดินเรือในคลองแสนแสบมาเป็นระยะเวลายาวนาน
ทั้งนี้การร่วมมือในครั้งนี้ถือเป็นก้าวสำคัญสู่การยกระดับการเดินทางในคลองแสนแสบ เพื่อศึกษาและพัฒนา ออกแบบ ระบบควบคุมและขับเคลื่อนเรือโดยสารด้วยพลังงานไฟฟ้า ระบบจัดการพลังงานแบตเตอรี่บนเรือ ระบบพลังงานไฮบริด เพื่อใช้เป็นระบบสำรองพลังงานในการชาร์จแบตเตอรี่ รวมไปถึงระบบควบคุมการชาร์จแบตเตอรี่ในเรือ และสถานีชาร์จแบตเตอรี่บนฝั่ง ให้สามารถใช้งานในสภาวะการทำงานจริงได้อย่างมีประสิทธิภาพ สามารถใช้เป็นต้นแบบในการพัฒนาปรับเปลี่ยนเรือลำอื่นๆ ทั้งหมดให้เป็นเรือพลังงานไฟฟ้าได้อย่างเหมาะสมตรงตามความต้องการ รวมถึงเพื่อพัฒนาบุคลากรและแลกเปลี่ยนองค์ความรู้ต่างๆ ที่เกี่ยวข้องกับบุคลากรของทั้งสองฝ่าย และเพื่อสนับสนุนความร่วมมือในการยกระดับพัฒนาธุรกิจอื่นๆ เพื่อเป็นการต่อยอดจากผลสำเร็จของการพัฒนาร่วมกันในอนาคต
“การที่ MMR และครอบครัวขนส่ง มีความร่วมมือในโครงการวิจัยและพัฒนาเรือโดยสารพลังงานไฟฟ้าคลองแสนแสบจะทำให้เรือโดยสารพลังงานไฟฟ้าสามารถนำมาใช้ได้จริง มีคุณภาพและได้มาตรฐานตลอดจนสามารถนำไปพัฒนาต่อยอดเรือโดยสารอื่นๆ ได้อีกในอนาคต ช่วยลดการใช้พลังงาน อีกทั้งลดการสร้างมลพิษต่อสิ่งแวดล้อม ต่อยอดธุรกิจของกลุ่มบริษัทและร่วมฟื้นอุตสาหกรรมยานยนต์ของประเทศต่อไป” นายสมโภชน์กล่าว